Nadeem Farooq (RV), 2013-02-28:
Det er et vigtigt emne, som Liberal Alliance har taget op i dag i form af denne forespørgselsdebat.
Det vil jeg gerne kvittere for.
For det er helt afgørende, at det skal kunne betale sig at arbejde, at man bliver selvforsørgende, og at man kan gøre nytte for sig selv og for samfundet generelt.
Jeg vil gerne medgive, at der i mange år ikke har været et tilstrækkeligt politisk fokus på at inkludere flere medborgere i vores arbejdsfællesskaber.
Det har betydet, at der over en længere årrække er kommet flere personer på offentlige ydelser.
Tallene kender vi.
Det er netop derfor, at denne regering er så optaget af at få vendt denne tendens.
For det er uholdbart på længere sigt ikke at gøre noget.
Det er også i det lys, man skal se regeringens ambitiøse reformspor.
Jeg kan ikke nævne alle tiltagene, men i flæng kan jeg nævne: tilbagetrækningsreform, skattereform, reform af førtidspension, forbedring af SU-system, og jeg kunne fortsætte, fortsætte og fortsætte.
Nu har regeringen lagt en dugfrisk vækstplan for Danmark frem, en banebrydende og historisk ambitiøs plan.
Med »Vækstplan DK« gør vi det mere attraktivt at investere i Danmark.
Vi styrker konkurrenceevnen, og vi lægger fundamentet for en styrkelse af privat jobskabelse.
Vi siger til erhvervslivet: I kan roligt sætte i gang, I kan roligt investere, og I kan roligt ansætte igen, for vi vil levere gode og stabile rammevilkår.
Vi leverer både på de hardcore økonomiske parametre, og vi leverer også, når det handler om at vise tillid til erhvervslivet til gavn for vækst og beskæftigelse, alt imens vi selvfølgelig også har fokus på offentlige investeringer og renovering af den offentlige sektor, hvor vi løfter kompetencerne og investerer i mennesker.
Når regeringen ønsker at gennemføre reformer, handler det i bund og grund om at ruste os til de udfordringer, som dansk økonomi står over for.
Det handler om at genskabe fremdriften i dansk økonomi.
Det handler om at forny den danske arbejdsmarkedsmodel, altså flexicuritymodellen.
Det handler om at bekæmpe ledigheden og sætte turbo på beskæftigelsen.
Reformerne virker – også i en krisetid.
Ja, især i en krisetid er det vigtigt at designe og gennemføre reformer.
Om ikke andet er det noget, denne regering er opsat på. Med regeringens reformkurs vil der være over 50 pct. af befolkningen, der er i beskæftigelse i 2020.
Det er væsentligt at bemærke.
Det er lidt mere end gennemsnittet over de seneste 30 år, til trods for at der bliver flere ældre og færre i den erhvervsaktive alder.
Samlet set medvirker reformerne dermed til at tage livtag med den regulære udfordring fra det demografisk betingede fald i arbejdsstyrken og beskæftigelsen.
Hvad er det for en udfordring, vi står over for?
Det er en udfordring, som både er en strukturel udfordring og en konjunkturbetonet udfordring; en udfordring på lang sigt, men også her og nu på kort sigt.
Regeringen er passioneret optaget af at løse begge udfordringer.
Jeg vil derfor hilse det velkommen, hvis partierne uden for regeringen også ville kvittere for dette og fremadrettet støtte regeringens reformspor samt regeringens egentlige målsætning, nemlig at give flere danskere bedre muligheder for at lykkes med deres drømme og visioner.